Pia Cramling ved sjakk-OL i Luzern i 1982Pia Cramling ved sjakk-OL i Luzern i 1982
**Pia Ann Rosa-Della Cramling** (født 1963) er en svensk stormester i sjakk.

I 1992 ble hun den femte kvinnen som fikk FIDE-tittelen stormester. Siden tidlig på 1980-tallet har hun vært en av de sterkeste kvinnelige spillerne i verden, i tillegg til å ha vært den høyest rangerte kvinnen på FIDEs verdensranking ved tre anledninger. Hun var den best rangerte kvinnen i januar 1984, og delte topplasseringen i juli 1984.

Karriere
--------

Cramling begynte å spille sjakk i en alder av ti år, og ble med i sjakklubben SK Passanten. Da hun var tolv år gammel, deltok hun i sine første konkurranser, og i 1978 i en alder av femten representerte hun Sverige i kvinne-OL i Buenos Aires.

Hun var i en årrekke Sveriges representant ved kadett- og junior-VM i åpen klasse. Cramling har spilt i sjakkmesterskapet i Sverige ved flere anledninger, i klassen Mesterskapsgruppe. I 2016 skiftet gruppen navn til Sverigemästarklassen i samarbeid med Erik Penser.

Cramling er, utenom Judit Polgar som valgte å ikke spille i kvinnelige arrangementer, den eneste kvinnen som har oppnådd stormestertittelen før år 2000 uten å ha vunnet verdensmesterskapet i sjakk for kvinner. Ifølge Cramling er en forklaring på dette at verdensmesterskapet er en laginnsats og mer fremtredende sjakknasjoner klarer å gi spillerne sine bedre støtte i viktige arrangementer. Likevel har Cramling vært i rimelig tett kamp om kronen ved fire anledninger (alle i forskjellige tiår). I kandidatturneringen for 1986 og 1996 kom hun på henholdsvis fjerde og tredjeplass. Etter at verdensmesterskapet for kvinner har blitt arrangert med knockout-formatet nådde hun semifinalene i 2008 og 2015. Disse sistnevnte resultatene kvalifiserte henne til å spille i FIDE Women's Grand Prix-serien i henholdsvis 2009–11 og 2015–16. Hun har hatt større suksess i Europa hvor hun vant Europamesterskapet i sjakk for kvinner i 2003 og 2010. I 2006 vant hun Accentus Ladies Tournament i Biel .

I lagkonkurranser representerte Cramling Sverige under Sjakk-OL i både åpen klasse og kvinnelig klasse, EM i lagsjakk i både åpen klasse og kvinnelig klasse, telesjakk-olympiaden og i nordisk cup. I Sjakk-OL for kvinner har hun vunnet individuell gullmedalje som beste spiller på brett 1 (i henhold til ratingprestasjonen) i 1984, 1988 og 2022. I European Chess Club Cup har Cramling vunnet gullmedalje i lagspill i 2007, 2008, 2010, 2012, 2013 og 2016 og spilte for laget Cercle d'Echecs i Monte Carlo.

Cramling fikk tittelen Internasjonal mester i 1983 og stormester i 1992. Hun beseiret Raymond Keene i turneringen hvor hun fikk sin første IM-norm. Hun fikk sine tre stormester-normer i Italia i 1989, i Las Palmas i 1990 og Bern i 1992.

Privatliv
---------

Cramling er gift med den spanske stormesteren Juan Manuel Bellón López. De to møttes i Zürich i 1984, og giftet seg fire år senere. Etter Cramlings opprykk til stormester i 1992 ble de det første sjakkparet der begge partnere innehar den høyeste tittelen i sjakk. Bellón og Cramling bodde i Spania i en årrekke, men flyttet senere tilbake til Sverige.

I 1991 deltok Cramling i TV-programmet *Snilledrag* og etter den oppsiktsvekkende Netflix-serien *The Queen's Gambit* har hun snakket om sin sjakkarriere som gjest på både SVT og TV4.

Datteren deres Anna Cramling er en kvinnelig FIDE-mester og en sjakk-youtuber og Twitch-streamer. Under Sjakk-OL i 2016 og 2022 spilte både mor og datter for Sverige. Pia var lagkaptein på brett 1 og Anna spilte på henholdsvis brett 5 og 3.

Spillestil
----------

Ifølge Cramling selv er styrken hennes som sjakkspiller konsentrasjon. I et intervju har hun beskrevet tilstanden sin under spill med ordene «da er jeg i en boble og aner ikke hva som skjer rundt meg». Hun er spesialist på små, konstante, posisjonelle strategiske manøvrer, som til slutt fører til en bedre stilling.

Som hvit spiller Pia Cramling vanligvis Dronningbondespill (1.d4 d5). Som svart svarer Cramling vanligvis med Siciliansk (1...c5) mot åpningstrekket 1.e4 og med Dronninggambit (1...d5 2.c4 c6) mot 1.d4.

Referanser
----------

1. ↑  «Athletes / CRAMLING Pia Ann Rosa-Della». Arkivert fra originalen 19. februar 2019. Besøkt 8. juli 2017.
2. ↑  «FIDE Rating List January 1984». Besøkt 28. mars 2015.
3. ↑  «FIDE Rating List July 1984». Besøkt 28. mars 2015.
4. ↑  SPEKTRA, MONICA FRIME/TT (22. april 2003). «Pia har satsat allt på ett bräde». *www.folkbladet.se*. Arkivert fra originalen 23. oktober 2019. Besøkt 23. oktober 2019.
5. ↑  «Intervju med Pia Cramling». *www.limhamnssk.se*. Besøkt 23. oktober 2019.
6. ↑  Vänman, Kent (15. juni 2016). «Erik Pensers nya drag - investera i svenska schackstjärnor». *Sveriges Schackförbund* **(svensk)**. Besøkt 30. mars 2024.
7. ↑  «Nära toppen i Naltjik» (PDF). Tidskrift för Schack. Arkivert fra originalen (PDF) 4. mars 2016. Besøkt 28. mars 2015.
8. ↑  «Rijeka: Nepomniachtchi, Cramling European champions». ChessBase. Besøkt 18. mars 2010.
9. ↑  «The remarkable Alexander Morozevich wins Biel». ChessBase. Besøkt 6. november 2015.
10. ↑  Träff, Pär. «Pia Cramling». Besøkt 20. august 2022.
11. ↑  Frey, Eduard. «Ten Highlights in the Life and Career of Chess Grandmaster Pia Cramling». Besøkt 18. januar 2024.
12. ↑  «Pia Cramling överraskades i SVT-studion». Sveriges Schackförbund. 25. november 2021. Besøkt 12. juni 2021.
13. ↑  «Pia och Anna Cramling gäster hos Malou i TV4». Sveriges Schackförbund. 1. desember 2020. Besøkt 12. juni 2021.
14. ↑  «The Family Team of Sweden». *ChessHive* **(engelsk)**. 6. september 2016. Besøkt 30. mars 2024.
15. ↑  «Chess-Results Server Chess-results.com - 42nd Chess Olympiad 2016 Women». *chess-results.com*. Besøkt 30. mars 2024.
16. ↑  «Lunds Akademiska Schackklubb». *www.lask.se*. Besøkt 30. mars 2024.
17. ↑  Pia Cramling, ChessGames.com
18. ↑  Pia Cramling, ChessGames.com
19. ↑  Pia Cramling, ChessGames.com

Eksterne lenker
---------------

* (en) Pia Cramling – FIDE Rediger på Wikidata

* (en) Pia Cramling – chessgames.com Rediger på Wikidata

* (en) Pia Cramling – OlimpBase Rediger på Wikidata

* (en) Pia Cramling – Chess.com Rediger på Wikidata

* (en) Pia Cramling – 365Chess.com Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Nationalencyklopedin **·** Geni
 |